Internaţional 


Un general american vrea ca România 
și Polonia să se implice direct în 


război: Doborâţi rachetele rusești! 

Fostul comandant al Armatei Statelor Unite în 
Europa crede că unele ţări NATO ar trebui să 
doboare rachetele lansate de Rusia asupra 
infrastructurii civile a Ucrainei și arată către 
România și Polonia. 

„Am avut recent un caz în care o rachetă rusească a trecut prin 
spaţiul aerian polonez şi apoi a lovit o ţintă în Ucraina. (...) Aşadar, 
de ce Polonia şi România nu îşi ridică avioanele de îndată ce 


înţeleg că vin rachete? Cred că România şi Polonia, de exemplu, şi 
alte ţări est-europene NATO ar trebui să ia în considerare 


posibilitatea de a lovi, de a contracara aceste rachete din interiorul 
propriului spaţiu aerian”, a declarat Hodges, într-un interviu 
acordat site-ului estonian „Vălisilm” la începutul acestei luni. 


Generalul american crede că trebuie luat în calcul angajarea 
rachetelor de către ţările cărora le traversează spaţiul. 


„Nu vorbim despre forţele NATO care angajează forţele ruse, dar 
vorbim despre a face exact ceea ce face Marina SUA în Marea 
Roşie, doborând rachete care sunt îndreptate către nave de marfă. 
De ce nu facem acelaşi lucru, să doborâm rachete care sunt 
destinate să lovească ţinte civile?”, spune Hodges. 


„Acum, desigur, unii oameni se vor revolta sau speria la ideea asta, 
dar pentru mine acesta este exact acelaşi lucru pe care îl facem noi 
doborând rachetele Houthi care sunt lansate împotriva navelor 
civile.” 


Potrivit generalului, o parte din rachete sunt lansate de ruşi din 
zonele ocupate din Ucraina, dar o mare parte sunt lansate de 
peste Marea Caspică, de aceea consideră că România, Polonia şi 
alte ţări est-europene NATO ar trebui să ia în considerare 
posibilitatea de a lovi, de a contracara aceste rachete din interiorul 
propriului spaţiu aerian. 

